khistorydata/jeongjo-sjw-relations huggingface dataset:
정조 6년
李世奭。以兵曹言啓曰。卽聞本曹將校。宮墻外摘奸後所告。則拱北門把守幕罷漏後。失火盡爲燒燼云。宮墻咫尺之地。有此失火之事。聞極驚駭。把守校卒等。竝令攸司。從重勘處。常時不能檢飭之責。在所難免。該大將推考。何如。傳曰。旣有禁營草記批旨。校卒事分揀。而大將推考事依施。本曹草記之晏朝始呈。難免後時之責。此後此等處惕念。可也。
정조 6년
李世奭。以訓鍊都監言啓曰。本局哨官張鵬翰。身病甚重。勢難察任。改差。何如。傳曰。允。
정조 6년
李世奭。以禁衛營言啓曰。去夜罷漏後。考察千摠吳載光馳告內。拱北門本營字內。第一把守幕。燈燭失火。燃燒把幕。守直將卒。一時撲滅。幸免人物器械之爛傷燒燼。而宮墻警衛之地。致有開東前火光之擧。極爲驚駭。當該把守將別武士田命仁汰去。拘留本營。待用棍從重決棍。別巡哨官以下將校等。從輕重科治。臣亦有不能檢飭之失。惶恐待罪之意。敢啓。傳曰。伊夜極寒。煖手燻足之際。易致燃燒草幕。況此輩之許久露處。常切矜悶。且與官舍燃燒有間。把守將卒勿汰。亦勿拘留。待用棍。參酌懲勵。可也。
정조 6년
李在學。以禁衛營言啓曰。依傳敎。宮墻頹圮處。本營字內失火把守將卒。待用棍懲勵次。汰去拘留。安徐之意。敢啓。傳曰。知道。
정조 6년
李世奭。以禁衛營言啓曰。依傳敎。本營出番鄕軍一哨。哨官高道成率領。設布帳外環衛之意。敢啓。傳曰。知道。
정조 6년
李世奭。以禁衛營言啓曰。依御營廳草記批旨內。環衛將官。入直千摠吳載光外。出番把摠任希莘加定。嚴飭環衛之意。敢啓。傳曰。知道。
정조 6년
李在學。以御營廳言啓曰。今十一月二十二日。暎花堂國朝寶鑑進御習儀。及親上太廟習儀時。依兵曹節目。新營入直步軍一百名。依前例除標信出用。千摠李漢明。把摠洪健祚。哨官柳煥寅。率領後廂。而事畢後還入直之意。敢啓。傳曰。知道。
정조 6년
李世奭。以御營廳言啓曰。今此親鞫時。設布帳外。本廳一哨軍環衛處。依傳敎。千摠金命峻。把摠洪健祚定送。與該哨官李明祿。合力環衛之意。敢啓。傳曰。知道。
정조 6년
李世奭。以御營廳言啓曰。依傳敎。本廳出番鄕軍一哨。哨官李明祿率領。設布帳外環衛之意。敢啓。傳曰。知道。
정조 6년
李世奭。以武臣堂上祿試射試官意啓曰。臣等來詣試所。數巡試取矣。卽有親鞫之命。今姑停止。依例後日繼射之意。敢啓。傳曰。明日雖値習儀。依例擧行。
정조 6년
李在學。以刑曹言啓曰。再昨日動駕時。衛外擊錚人等。依近例。除刑推捧供以入之意。敢啓。傳曰。知道。
정조 6년
李在學。以刑曹言啓曰。再昨日動駕時。全羅道沃溝居金致益。擊錚於衛外。故取考其原情。則耆老所屯土。在於沃溝縣。每結租百斗式。定稅捧上。而本所差人崔致儉林周國。新造大斗。每結元稅百斗外。加捧三十斗。陳荒處稱以柴場。每結白米七斗五升式徵斂。又買牛百餘隻。勒給屯民。而牛一隻。粘米二十斗式收捧。故殘氓。因此流離。乞罷京差。使屯民支保云矣。雖非四件。導掌輩之科外加徵。聞極驚駭。招問耆老所書吏。取考沃溝縣査報。則屯民等。曾以屯監加捧事。呈訴該所。行會査實。則首屯民朴宗根招內。元無加納之穀。又無屯監之橫侵云。而今此金致益。不有本官査處。虛錄十餘屯民之名。構虛捏無。肆然呼籲者。非但情狀之巧惡。猥屑無嚴。莫此爲甚。其在懲後之道。不可尋常處之。原情勿施。自臣曹考律嚴勘。何如。傳曰。誠如草記。民習可駭。又如原情。民瘼宜恤。大臣時帶耆堂。卿其往復決處。而事甚煩褻。不必更爲陳聞。以此知悉擧行。可也。
정조 6년
李在學。以刑曹言啓曰。再昨日動駕時。麻浦居金光鍊等。擊錚於衛外。故取考其原情。則鹽醢廛。渠等三百餘年資生本廛。己丑年。迫於營債三千六百五十兩。廛號姑爲移給於泮人處。而終未還退。故去年二月。呈狀平市署。則題辭內。泮人之不得雜處外廛。曾有朝令。以本價還退處決。而泮人誣訴成均館。移文置之。去九月。渠等失業之狀。至登御史書啓。都庫之事。已令禁斷。還退一款。不爲擧論。故更呈備局。則題辭內。江民之鹽醢。卽泮人之屠肆。準價還退。捧甘本館。則泮人僞稱供士。報備局安徐。今年九月。呈訴京兆。則題辭內。繡衣之啓。廟堂之題。旣已處決。而尙今不給可駭。還退之意。分付。則泮人等。違拒已決之訟。粧撰誣告於本館。兩次防報於京兆。則回移內。懸房屬之泮人。鹽醢屬之江民。法意正當。且十里江上。泮人何以往來乎。有關刷還之朝禁。故斷之還退。各守其業事。文移矣。及其堂上遞職。更報備局。捧甘法司。有勿許聽理之擧。亟令該曹。鹽醢廛。業以營債。計給本數。使之還退云矣。此事在渠等。雖是傳來舊業。旣非四件。則猥越登聞。極涉無嚴。原情勿施。狀頭金光鍊。自臣曹考律勘處。何如。傳曰。不必勘律。分付京兆。仍令貢市堂上。從長決給。俾無更訴之弊。可也。
정조 6년
李在學。以刑曹言啓曰。再昨日動駕時。黃海道海州居孔噲東等。擊錚於衛外。故取考其原情。則渠等以大聖後裔。檜原君紹十七代孫。窮不自存。身係賤役。而曾因宗人孔時說上言。自兵曹回啓。勿侵軍役事。知委八道。又有事目。故孔姓之居在各道者。稍稍免役。而渠等居生海州。名編軍伍。極爲冤枉。依他例竝頉下云矣。非係四件。而敢以軍保微事。至煩天聽者。極涉猥屑。原情勿施。狀頭孔噲東。自臣曹考律勘罪。而大聖後裔。勿侵賤役。旣有事目。又經覆啓。行會頉役。則渠等。亦不無稱冤之端。令道臣査處之意。分付。何如。傳曰。不必勘罪。分揀放送。大聖後裔。賤役勿侵事。旣有事目。又有前後飭敎。分付該道道臣。卽爲査決。可也。
정조 6년
李在學。以左右捕盜廳言啓曰。罪人煥九美圭。自義禁府。移囚右捕廳之意。敢啓。傳曰。知道。
정조 6년
李在學。以義禁府言啓曰。大逆不道罪人仁邦。旣已承服正刑。其父母妻妾子女祖孫兄弟姊妹。子之妻妾。伯叔父。兄弟之子。年歲姓名。存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司。奉承傳擧行。何如。傳曰。允。
정조 6년
刑曹啓目。閑良金允明所供如此。上裁。何如。判付啓。係是京司訟理。卿其從公決給後。草記爲良如敎。
정조 6년
又啓目。良人邊昌業所供如此。上裁。何如。判付啓。赦典不遠。使之退俟處分爲良如敎。
정조 6년
又啓目。良人許仲寬所供如此。上裁。何如。判付啓。壓良爲賤。法意至嚴兺除良。私門用刑。受敎昭載。眞有是事。不可不嚴法重繩。然一邊之言。有難盡信。令道臣明査公決後。使之狀聞爲良如敎。
정조 6년
又啓目。童蒙朴喜仁所供如此。上裁。何如。判付啓。議處爲良如敎。
정조 6년
又啓目。童蒙李昌念所供如此。上裁。何如。判付啓。議處爲良如敎。
정조 6년
壬寅十一月二十一日巳時。上御誠正閣。監印堂上入侍時。監印堂上鄭昌聖沈念祖。右副承旨李時秀。假注書趙衍德。記注官金健修金鳳顯。以次進伏訖。上曰。都廳入侍事。分付。賤臣承命出。與趙城鎭偕入進伏。上曰。都廳見奉謨堂奉安儀註乎。城鎭曰。臣姑未見矣。上曰。奉謨堂陪進時。諸執事。禮曹堂上。皆詣宜春門外落後。只本廳堂郞及閣臣進參。可也。念祖曰。聖敎誠然矣。上曰。監印堂上與都廳。偕往內閣。參考奉謨堂儀註。以爲磨鍊。可也。命退。諸臣以次退出。
정조 6년
壬寅十一月二十一日午時。上御誠正閣。左副承旨入侍時。左副承旨鄭志儉。假注書趙衍德。記注官金健修金鳳顯。以次進伏訖。志儉曰。明日習儀時。承旨之名在考閱者。似當進參於陪進班矣。上曰。依此爲之。好矣。志儉曰。同副承旨。不在考閱中。何以爲之乎。上曰。以時服進參。可也。命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨金宇鎭坐直。右副承旨鄭志儉坐。同副承旨李謙煥坐直。注書李祖承仕直一員未差。假注書趙衍德藥院直。事變假注書馬思仁仕。
정조 6년
金宇鎭啓曰。軍門將官有闕代。三日內差代事。曾有定式矣。訓鍊都監中軍改差代。限內不爲差出。事甚未安。該營大將具善復。推考警責。何如。傳曰。允。
정조 6년
傳于李謙煥曰。承旨前望單子入之。
정조 6년
傳于李謙煥曰。新除授承旨。牌招察任。
정조 6년
傳于金宇鎭曰。左副承旨與都監堂郞入侍。
정조 6년
車亨衢改差。代以馬思仁爲事變假注書。
정조 6년
傳于金宇鎭曰。進寶鑑時。侍從臣有入參之禮。而雖以今日言之。三司中見差捧寶鑑官人員。皆不入參。何也。離推安之所。入參殿庭之班。有何所妨。正日無得如是之意。申飭三司及通禮院。
정조 6년
傳于金宇鎭曰。校正郞廳中坐罷人員。竝敍用。縟儀在卽。卿宰侍從堂上堂下罷削人員。竝令吏曹。今日內別單書入。敍用人員。與在京堂下侍從。竝口傳付軍職。使之參班。
정조 6년
以副校理趙興鎭牌不進罷職傳旨。傳于金宇鎭曰。只推。
정조 6년
兵曹口傳政事。副司果李宗燮尹行元尹履相。
정조 6년
李謙煥。以弘文館言啓曰。本館上番應敎臣徐有成。下番副修撰臣吳泰賢。俱以捧寶鑑官。今日習儀時。晝仕出去之意。敢啓。傳曰。知道。
정조 6년
李謙煥。以弘文館言啓曰。新除授副校理趙興鎭。自鄕上來云。卽爲牌招察任。何如。傳曰。允。
정조 6년
李謙煥。以吏曹言啓曰。義禁府草記。大逆不道罪人仁邦。旣已承服正刑。胎生邑。罷守令降邑號事。允下矣。問于義禁府。則仁邦胎生於黃海道谷山府云。守令則勿罷事。曾有定奪。谷山府使。降爲縣監。何如。傳曰。允。
정조 6년
金宇鎭。以兵曹言啓曰。景福宮衛將白尙瑩。素患痰癖之症。挾感添劇。時月之內。萬無供職之望。呈狀乞遞。實病旣如此。則輪番之任。不可久曠。改差。何如。傳曰。允。
정조 6년
李謙煥。以訓鍊都監言啓曰。因兵曹節目。明日國朝寶鑑。上太廟習儀時。弘化門軍六十名。出番把摠柳鎭茂。哨官陸昌鎭率領。挾輦廣智營軍二十五名。軍餉色軍十五名。新營軍三十名。下都監軍三十名。亦以出番千摠李策。哨官鄭勗世。率領先廂。而竝待標信出用。事畢後還入直之意。敢啓。傳曰。知道。
정조 6년
左承旨徐有防。以監印廳郞廳。以總裁大臣意啓曰。習儀今方設行。班次圖。摹寫以入之意。敢啓。傳曰。知道。
정조 6년
金宇鎭。以刑曹言啓曰。因義禁府啓辭。大逆不道罪人仁邦。籍沒家産事。命下矣。罪人仁邦奴婢。令京兆考出帳籍。分付五部及各該道。使之一一査出。修成冊報來後。依例花名永屬公賤之意。敢啓。傳曰。知道。
정조 6년
金宇鎭。以左邊捕盜廳言啓曰。依下敎。本廳嚴囚罪人梁濟基吳奎源等。移囚典獄署之意。敢啓。傳曰。知道。
정조 6년
金宇鎭。以刑曹言啓曰。因傳敎。捕廳所囚罪人梁濟基吳奎源等。移囚典獄署事。命下矣。罪人梁濟基吳奎源等。具枷杻各別堅囚。俾無一毫疎忽之弊事。嚴飭該署之意。敢啓。傳曰。知道。當此冬寒。經斃可慮。晝則解枷。夜則着枷。一依禁府鞫囚例擧行。禁雜人等事。各別嚴飭。卿旣兼軍門。別定將校。這這探察。可也。
정조 6년
備忘記。歲色垂窮。勢同弩末。尤甚邑分數外還上。趁期畢納。有未可必。如是之際。必有反作之慮。康翎甕津兩邑。已準捧外。海州安岳未準捧處。卿其細加審察。量宜停退。捧未捧實數。使之無隱磨勘。俾除官民之弊事下諭于黃海監司。
정조 6년
壬寅十一月二十二日巳時。上御春塘臺。習儀入侍時。同副承旨李謙煥。假注書趙衍德。記注官金健修金鳳顯。以次侍立訖。上曰。習儀節次。承旨卽爲擧行事。分付。都承旨嚴璹。左承旨徐有防。右承旨李在學。左副承旨金宇鎭。右副承旨鄭志儉。時原任大臣。閣臣。諸執事。以次奉彩轝。詣臺上。上曰。習儀旣係重大。故予今親爲臨視。雖是空彩轝。彩轝上頭。旣書某室寶鑑。則奉過之時。恐不敢安坐矣。十九室彩轝以次奉過臺上。上俯伏。過後平身。上曰。此是莫重莫大之事。而今日習儀。頗多顚錯。監印郞廳。未及照察儀註而然乎。雖以本閣擧行言之。何不先期肄習。有此窘束乎。事甚未安。再明日進書時。毋得如是之意。各別申飭。上曰。觀此儀註。進書後權安時閣臣去就。亦無定儀。是何故也。有防曰。儀註。朝始出正本。故未及釐正。有此錯誤矣。習儀訖。上入宜春門。諸臣以次退出。
정조 6년
壬寅十一月二十二日未時。上御誠正閣。吏禮房承旨入侍時。左承旨徐有防。右副承旨鄭志儉。假注書趙衍德。記注官金鳳顯。別兼春秋鄭東浚。以次進伏訖。上曰。贊儀及通禮院事知書員來待乎。有防曰。然矣。上曰。以今日習儀觀之。凡所擧行。多有做錯。正日若復如此。是豈成說。承旨旣是閣臣。又帶禮房。儀註一通。詳細照管。可也。俄聞敦寧府習儀時。各擧差備官。散亂不成行云。豫爲申飭於監印廳。正日若復如許。堂郞難免其責。以此另加分付。命書傳敎曰。儀註中。時原任大臣。閣臣。不由都監。直詣門外位事磨鍊之故。雖以今日言之。寶鑑彩轝奉來時。閣臣之先詣門外班者。未參於都監。此已掣肘。閣臣中。又有讀序文讀箋文之事。則一人兼三事。可謂行不得。奉寶鑑官中閣臣。傡改付標事。分付該曹及監印廳。上曰。監印堂上及都廳。來待政院事。分付。賤臣承命出傳。命書傳敎曰。前縣監尹師國。前同義禁李𡊠李敬養。前參議趙鼎鎭趙時偉。前牧使金蓍耇。前縣監李坪。前掌令李祖源李延伋。前獻納朴宗來。前掌令權。前持平李壽咸。前修撰權以綱。前縣監李思祚。前正言申禹相。竝敍用。其中雖有兩罪被勘者。蕩滌。削職人。給牒後敍用。命退。承史以次退出。
정조 6년
壬寅十一月二十二日申時。上御誠正閣。監印堂上都廳入侍時。監印堂上李性源鄭昌聖沈念祖。都廳趙城鎭。左副承旨金宇鎭。假注書趙衍德。記注官金健修金鳳顯。以次進伏訖。上曰。今日習儀。全不成樣。此是下吏不善擧行之致矣。性源曰。儀註。臣於入闕時。始得見之矣。上曰。搢圭節次。亦誤爲磨鍊矣。昌聖曰。臣亦蒙迷。不能照察矣。命書榻敎曰。右副承旨入侍。賤臣承命出。與鄭志儉偕入進伏。上曰。各室寶鑑陪進時。細仗鼓吹。當合用乎。性源曰。奉詣時當用一部。而太廟永寧殿奉安時。當用各部矣。上曰。奉詣太廟後。鼓吹分立神門外。可也。昌聖曰。聖敎誠然矣。上曰。奉安時。摠裁大臣。閣臣及監印堂郞進參。好矣。念祖曰。奉謨堂所用爐盒。以奎章閣件。有移用事。下敎矣。雖値非時奉審。仍爲移奉乎。上曰。可矣。宇鎭曰。尹行元尹履相。曾以校正郞廳。方在罷職中。今日習儀。亦不得進參。似有抑鬱之歎矣。上曰。當有下敎矣。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨鄭志儉坐。同副承旨李謙煥坐直。注書李祖承仕直一員未差。假注書趙衍德藥院直。事變假注書馬思人仕。
정조 6년
李謙煥啓曰。今二十七日陳賀時頒敎文。當爲製進。藝文提學徐有隣。待明朝牌招。何如。傳曰。允。
정조 6년
吏曹口傳政事。延豐君李𡊠。
정조 6년
兵曹口傳政事。副司直李敬養趙時偉趙鼎鎭金蓍耇尹師國李坪。副司果金和中李敬一尹慶龍李延汲權洪宗藎魚錫齡趙武範李儒慶朴宗來李壽咸李書九姜垣金宗鐸權以綱申禹相崔烜韓用龜李迪喆李思祚。
정조 6년
兵曹口傳政事。副司直李崇祜。
정조 6년
備忘記。寶鑑編輯。不可無儀軌。而近來各都監儀軌。義例雜糅。全不成冊子貌樣。今番則大臣主管。仍令堂上鄭昌聖。都廳趙城鎭。專意編摩。自國初寶鑑創始時事實。至于今番續纂之擧。而詳細載錄。毋或遺漏。纂輯校正監印參證考校及御製校正御製書進人員職姓名。亦皆一一書之事。分付。儀軌例有內入件。而自年前定式。使之勿爲內入矣。此儀軌。事有稍異。一件內入事。一體分付。內閣外閣四處史庫儀政府春秋館。各藏一件。亦爲分付。
정조 6년
以洪忠監司。道內陰城縣罪人今禮。假稱宮人罪狀。究覈取招事狀啓。傳于徐有防曰。嚴宮禁一事。未嘗一毫放過。而意外有此擧。旣聞之後。不可但令依律處之而已。所謂虎大。自本曹。更可各別窮覈以聞。如不直招。當嚴刑究問。以此發問目嚴問。本宮旣有此事。而次知中官。不卽發告之狀。萬萬駭然。當該中官。爲先削職。待結末。當施定配之典矣。首宮任。亦爲待結末。一體嚴勘次。其不卽發告之罪。姑先捉來。推問以聞。雖以本曹事言之。兩遭文移。尙無一字登聞。周章之失。實所難免。判堂爲先從重推考。
정조 6년
兵曹口傳政事。副司直李時秀。
정조 6년
李謙煥。以弘文館言啓曰。副校理趙興鎭。旣有只推之命。卽爲牌招察任。何如。傳曰。允。
정조 6년
徐有防。以吏曹言啓曰。本曹假郞廳吳錫齡。身病猝重。勢難入直。今姑改差。以成均館典籍金命彦。差下之意。敢啓。傳曰。知道。
정조 6년
金宇鎭。以兵曹言啓曰。明日國朝寶鑑進御時。別雲劍李崇祜。時無職名。依例口傳付軍職。何如。傳曰。允。
정조 6년
壬寅十一月二十三日酉時。上御誠正閣。兵曹參知禮房承旨入侍時。兵曹參知徐鼎修。左承旨徐有防。記事官李祖承。兼春秋金健修金鳳顯。以次進伏訖。上曰。以昨日擧行事觀之。笏記不可不詳細釐正。其果何以爲之乎。有防。擧笏記仰奏。上曰。笏記果善爲之矣。命書傳敎曰。侍臣不備。在外人員。竝許遞。明日政以在京無故人差出。待下批牌招。先參班後謝恩。又命書傳敎曰。政事明日爲之。又命書傳敎曰。事涉無妄。前承旨李時秀敍用。仍令該曹口傳付軍職。使之參班。仍命退。諸臣以次退出。
정조 6년
行都承旨嚴璹藥院進。左承旨徐有防坐直。右承旨李在學坐。左副承旨未差。右副承旨鄭志儉坐。同副承旨李時秀坐直。注書李祖承仕一員未差。假注書趙衍德仕直。事變假注書馬思人仕。
정조 6년
有政。吏批。判書金華鎭進。參判李在協進。參議沈念祖監印廳進。左承旨徐有防進。以趙城鎭爲掌令。尹履相爲持平。徐美修爲校理。李度謙爲修撰。趙時偉爲敦寧都正。金載億爲掌樂主簿。典籍朴聞遠。司圃別提崔極齊單付。谷山縣監徐有元。降邑號事。承傳。
정조 6년
兵批。判書徐有隣病。參判沈墢入直進。參議柳誼病。參知徐鼎修病。同副承旨李時秀進。副司直沈豐之。副司果李正模李華源李敬晃。司正李權正運單付。
정조 6년
兵曹口傳政事。副司直金宇鎭曺允大。
정조 6년
傳于李在學曰。再明日動駕時。禁軍與入番二番隨駕。
정조 6년
李時秀啓曰。頒敎文中。赦句添入事。命下矣。某罪以下宥之乎。敢稟。傳曰。雜犯死罪以下。竝宥。
정조 6년
李時秀啓曰。頒敎文中。赦句添入事。命下矣。藝文提學徐有隣。卽爲牌招。使之製進之地。何如。傳曰。允。
정조 6년
以洪忠監司賑穀請得狀啓。傳于徐有防曰。以草記卽爲回啓。
정조 6년
徐有防。以弘文館言啓曰。本館上番副校理臣李魯春。下番副修撰臣吳泰賢。俱以捧寶鑑官。今日進書時。晝仕出去之意。敢啓。傳曰。知道。
정조 6년
李時秀。以左右捕廳言啓曰。罪人金勛。自巨濟府捉來。嚴囚左捕廳之意。敢啓。傳曰。待明朝開坐。嚴問以聞。
정조 6년
壬寅十一月二十四日巳時。上御春塘臺。進書入侍時。行都承旨嚴璹。左承旨徐有防。右承旨李在學。左副承旨金宇鎭。右副承旨鄭志儉。同副承旨李謙煥。記事官李祖承。假注書趙衍德。記注官金健修金鳳顯等。具朝服先詣宜春門外。以次序立。上具遠遊冠絳紗袍。出御春塘臺。樂作。承史退出。先行四拜禮訖。入就位引儀唱四拜禮。侍臣行四拜禮。上曰。日寒如此。從速行禮事。分付通禮院。徐有隣曰。今番侍從罷削人別單。自吏曹擧行。而前正言曺允大。以軍職坐罷。故不得入於吏曹別單中。自臣曹。依吏曹例書入別單。何如。上曰。敍用。口傳付軍職。使之參班。可也。出擧條大臣閣臣。纂輯監印諸臣。奉彩轝進詣臺上。樂作。奉書官。奉寶鑑安于床上。樂止。引儀唱拜禮。樂作。諸臣行拜禮訖。奉書官開函移奉床上。樂止。讀序文官鄭東浚進讀訖。降復位。安寶官進前安寶訖。引儀唱拜禮。諸臣行拜禮。讀箋文官徐龍輔進讀訖。降復位。諸臣又行四拜禮。奉書官還安彩轝。上降座乘輿。尙喆等進前奏曰。幾百年未遑之事。今始告成。不勝欣幸。而第今日寒頗劇。此時聖體。若何。上曰。一樣矣。卿等値寒多勞。是可悶矣。尙喆等曰。此是自上董飭之致。臣安有效勞之功乎。上曰。諸大臣。入參奉謨堂班次。可也。仍詣奉謨堂。降輿就板位。西向立。引儀唱四拜禮。樂作。上行拜禮。諸臣亦行拜禮訖。上入堂內奉審。仍詣祗迎所。閣臣等奉彩轝過前。上鞠躬如儀。奉安堂內訖。上又入奉審。命閣臣垂帳以退。徽之告禮成。通禮跪告禮畢。上乘輿出宜春門。詣春臺塘。宇鎭曰。還內時。三司諸臣。不參於侍臣班。只於駕前祗迎。事體誠極未安。參班三司。竝從重推考。何如。上曰。依爲之。出擧條駕由靑陽門。入賓陽門。諸臣口傳問安訖。以次退出。
정조 6년
壬寅十一月二十四日未時。上御誠正閣。左承旨右副承旨入侍時。左承旨徐有防。右副承旨鄭志儉。假注書趙衍德。別兼春秋徐龍輔鄭東浚。以次進伏訖。上曰。今日奉謨堂權安時。執事擧行。亦不成說矣。有防曰。果多做錯之節矣。上曰。坐直誰也。有防曰。臣與同副承旨伴直矣。命退。承史以次退出。
정조 6년
壬寅十一月二十四日未時。上御誠正閣。右承旨入侍時。右承旨李在學。假注書趙衍德。記注官金鳳顯。別兼春秋鄭東浚。以次進伏訖。上曰。左承旨入侍。賤臣承命出。與徐有防偕入進伏。上曰。寶鑑二件。今果封入乎。有防曰。只一件。先以差備入之矣。上曰。俄見洪忠兵使密啓。則又出怪底事。人心世道。誠可悶矣。右承旨招致營校。詳問事實。卽爲錄入。可也。在學承命先退。以陳賀頒敎文。命書傳敎曰。赦句添入。命退。承史以次退出。
정조 6년
行都承旨嚴璹藥院進。左承旨徐有防坐。右承旨李在學坐。左副承旨趙時偉未肅拜。右副承旨李世奭未肅拜。同副承旨李謙煥坐直。注書李祖承病一員未差。假注書趙衍德仕直。事變假注書馬思人仕。
정조 6년
李謙煥啓曰。諸道査啓。限內不爲擧行。則該房察推事。曾有定式矣。洪忠道靑陽居劉萬采。孝行採取狀聞事。自禮曹。十月行關。而限日已過。尙不修啓。事體所在。誠極未安。該道道臣。推考警責。何如。傳曰。允。
정조 6년
李謙煥啓曰。明日大駕詣宗廟後。王大妃殿惠慶宮問安。何承旨進去乎。敢稟。傳曰。同副承旨進去。
정조 6년
傳于徐有防曰。同副承旨。馳詣社稷宗廟永寧殿景慕宮。奉審摘奸以來。
정조 6년
傳于李謙煥曰。右承旨入侍。
정조 6년
李謙煥啓曰。卽者漢城府郞廳來言。明日動駕時。本府堂上。當爲導駕。而判尹鄭昌聖都監堂上進。左尹李柱國留陣進。右尹趙時俊在外。無以推移進去云。合有變通之道。何以爲之。敢稟。傳曰。在外亞尹許遞。
정조 6년
傳于李謙煥曰。右副承旨入侍。
정조 6년
傳于李在學曰。雜犯死罪以下竝宥。乃是赦句例用之語。而昨日傳敎中竝宥之宥字。以放送誤書頒布。中官之未瑩。殊甚痛駭。承旨之茫昧。亦極寒心。當該承旨。捧現告以入。原傳敎卽爲改書頒布。當該中官趙命和。令該府拿問嚴處。
정조 6년
傳于李在學曰。當該承旨。從重推考。坐直右位承旨。越俸十等。
정조 6년
傳于李在學曰。軍兵勞苦可悶。明日留陣。只禁衛營爲之。
정조 6년
傳于李謙煥曰。此時守令曠官可悶。陳賀差使員。再明日賀儀罷後。皆令當日下去。
정조 6년
兵曹口傳政事。副司果趙城鎭。副司直鄭志儉。
정조 6년
傳于李謙煥曰。都廳本職臺諫許遞。
정조 6년
傳于李謙煥曰。掌令前望單子入之。
정조 6년
前望單子入之。尹㬦。落點。
정조 6년
以前扈衛廳別將成玉。守禦廳把摠李近胄拿處傳旨。傳于李在學曰。分揀。
정조 6년
徐有防。以禮曹言啓曰。卽接四館所牒報。則庚子八月分製講入格進士李秉喆。同年十二月柑製入格進士李翼晉。辛丑正月分製講入格生員沈晉賢。同年八月分製講入格生員成種仁。同年十一月柑製入格㓜學金遇國。壬寅正月春到記入格生員李庚運。同年同月濟州道科入格㓜學金墉。通德郞邊景祐。幼學康聖翊。同年八月分製講入格幼學李燾。進士李尙載。直赴殿試。戊戌十一月柑製入格生員任希問。同年同月到記科入格進士許霔。己亥正月春到記入格進士李鼎基。同年三月三日製入格進士蔡一揆。同年七月秋到記入格進士兪漢絅。同年九月九日製入格生員金樂道。同年十二月柑製入格生員金熙朝。庚子正月春到記入格金鎜。同年三月三日製入格進士尹東耇。同年八月分製講入格生員金奎采。同年九月九日製入格生員李龍舒。同年十二月柑製入格進士趙學愼。辛丑三月三日製入格生員朴吉源。同年七月七夕製入格生員李湸。同年八月分製入格進士金養和。同年九月九日製入格進士柳譚。同年十一月柑製入格幼學趙秀民。壬寅正月人日製入格進士南巖老。同年同月春到記入格進士洪義浩。同年七月七日製入格生員尹若烈。同年八月秋到記入格幼學李崑秀。同年九月九日製入格幼學李敬魯。幼學李潢。直赴會試。戊戌九月九日製入格進士張至喆。給二分。己亥七月秋到記入格進士金復光。給二分。同年九月九日製入格幼學嚴思勉。給二分。庚子九月九日製入格生員黃仁燾。給二分。辛丑正月人日製入格進士兪漢維。給二分。同年同月分製講入格生員成穗。給二分。進士徐弘輔。給二分。同年三月三日製入格生員朴猷煥。給二分。同年九月九日製入格進士沈商鎭。給二分。同年十一月柑製入格進士兪漢紀。給二分。壬寅正月人日製入格進士姜必敎。給二分。進士韓錫倫。給二分。同年三月三日製入格進士安光宇。給二分。同年六月館學儒生一經講入格幼學黃鍾五。給一分。同年七月七夕製入格進士徐貞輔。給二分。同年九月九日製入格進士朴長鉉。給二分。命下矣。今番庭試。依例分等許赴事報來。進士李秉喆等十一人。直赴殿試。其中直赴會試生員任希問等二十三人。今此庭試殿試。旣兼會試。與原榜初試人。一體許赴。給二分進士張至喆等十六人。許赴於初試事。竝依戊戌年例擧行。何如。傳曰。允。
정조 6년
李在學。以司僕寺內乘。以一二提調意啓曰。明日擧動敎是時。本寺正。例爲進輿差備。而正尹㬦。移拜司憲府掌令矣。其代卽令該曹口傳差出。以爲差備之地。何如。傳曰。允。
정조 6년
吏曹口傳政事。以趙城鎭爲司僕正。
정조 6년
李在學。以備邊司言啓曰。以洪忠監司金文淳狀啓。有草記回啓之命矣。卽見其狀本。則以爲。尤甚平澤等十九邑。毋論尤甚之次面。歲初之趁卽設賑。不容少緩。之次中定山等十二邑。尤甚面及尤甚之次邑所在驛鎭堡。宜有一體賑救之擧。營賑穀二萬石。常賑耗一萬石。特爲許劃。空名帖一千張。成出下送事。請令廟堂稟旨分付矣。災邑民情。若是遑急。春後賙賑之資。不可不預先經紀。道臣所請。旣有商度。如果餘裕。自當還錄。營賑穀二萬石。常賑耗一萬石。依狀請許劃。使之酌量均俵。排巡接濟。俾無一民流離顚連之患。至於空名帖。道臣亦以似難願買爲慮。今不必盡數成給。爲先以五百張下送。若有從便區處之道。則追後加請。亦自未晩。以此分付。何如。傳曰。允。
정조 6년
壬寅十一月二十五日巳時。上御誠正閣。右承旨入侍時。檢校直提學鄭民始。右承旨李在學。假注書趙衍德。記注官金鳳顯。別兼春秋徐龍輔。以次進伏訖。民始曰。感候諸節。若何。上曰。尙未快解矣。民始曰。連日勞動。不勝焦悶矣。上曰。痰滯之症。近益滋甚。夜亦失睡。是可悶矣。在學曰。明日出宮門路。以何處爲之乎。命書榻敎曰。明日出宮。以協陽門爲之。命退。諸臣以次退出。
정조 6년
壬寅十一月二十五日巳時。上御誠正閣。禮房承旨入侍時。左承旨徐有防。假注書趙衍德。別兼春秋徐龍輔鄭東浚。以次進伏訖。上曰。昨日敎文中。赦句添入啓辭批答。中官雖以放送誤書以傳。承旨何可以此頒布乎。有防曰。臣則適在本閣。不得照察。而有此僨誤。臣不勝萬萬惶恧矣。命書傳敎曰。八道多士咸聚。貢果際到。柑製當於二十九日試取。以此預爲分付。仍令通方外。又命書傳敎曰。停擧儒生。竝解停事。分付。有防曰。二十九日柑製通方外事。命下矣。處所當以泮宮擧行。而明倫堂。則諸道多士。實難容接。丕闡堂。則試闈翌日。未及出榜。他無設場之處。何以爲之乎。上曰。豈無闊狹之道。以春塘臺爲之。可也。有防曰。然則以親臨試士擧行乎。上曰。依爲之。出擧條命退。承史以次退出。
정조 6년
行都承旨嚴璹藥院直。左承旨徐有防坐。右承旨李在學坐。左副承旨趙時偉坐直。右副承旨李世奭坐直。同副承旨李謙煥坐。注書李祖承仕一員未差。假注書趙衍德藥院直。事變假注書馬思人仕。
정조 6년
寶鑑奉安後。奎章閣政院玉堂藥房口傳問安。答曰。知道。
정조 6년
傳于李在學曰。明日閣臣賀箋。百官陳賀禮畢後。當於便殿親臨。侍衛不必磨鍊。承旨二員入侍事。本閣政院知悉。太學生賀箋。受閣臣箋後。班首親呈事。分付。
정조 6년
傳于李世奭曰。國朝寶鑑告成。纔已親上太廟。董事諸臣。不可不遍頒。寶鑑摠裁大臣領中樞府事金尙喆。校正文任議政府右議政李福源。奉朝賀徐命膺。纂輯堂上行知中樞府事蔡濟恭。知敦寧府事趙㻐。工曹判書李命植。漢城府判尹金熤。行江華府留守徐浩修。刑曹判書金魯鎭。戶曹參判徐有隣。兵曹參判鄭昌聖。漢城府右尹洪良浩。承政院右副承旨閔鍾顯。行副司直李秉模。吏曹參議鄭志儉。弘文館副提學沈念祖。考校郞都廳前修撰趙城鎭。考校郞廳副司果尹行元尹履相。前應敎李宗燮。承政院注書李祖承。副司果洪仁浩。兵曹正郞李錫夏。副司果李魯春。司諫院正言李益運。京畿都事李顯默。兵曹佐郞朴宗正。副司果李東稷曺允大。繕寫郞廳前校理李敬一尹東晩。宗簿寺正李運彬。副司果徐配修。軍資監正朴聖泰。副司果崔烜宋銓魚錫光。工曹正郞朴長卨。副司果許晪李日運李。權知承文院副正字吳翼煥李顯道。參訂大臣奉朝賀金致仁。行判中樞府事鄭存謙。議政府領議政徐命善。行判中樞府事鄭弘淳李徽之。議政府右議政洪樂性。參訂文任副司直金鍾秀。兵曹判書李性源。行副司直鄭民始。參訂承旨承政院左承旨徐有防。承政院右承旨李在學。御製校閱閣臣原任提學李福源李徽之徐命膺蔡濟恭黃景源。提學金鍾秀兪彦鎬。原任直提學鄭民始徐浩修。直提學沈念祖鄭志儉。原任直閣李秉模金憙金宇鎭徐鼎修。直閣金載瓚。原任待敎徐龍輔鄭東浚。御製校閱諸臣漢城府判尹鄭昌聖。行承政院都承旨嚴璹。承政院左副承旨李時秀。御製書寫承政院左副承旨鄭志儉。監印堂上戶曹判書李性源。刑曹判書鄭昌聖。行副司直沈念祖。監印都廳副司果趙城鎭。監印郞廳校書館校理成大中。奎章閣檢書官李德懋柳得恭朴齊家徐理修。各頒國朝寶鑑一本。仍傳曰。一人雖兼數事。依賞典例。無得疊授事。令本閣知悉。
정조 6년
傳于李在學曰。御製有校正事。在直諸閣臣入侍。
정조 6년
傳于李在學曰。行副司直徐有慶。分提調差下。
정조 6년
右副承旨李世奭。以宣惠廳言啓曰。司僕寺僉正李在亨。本廳郞廳差下矣。本廳事務極繁。勢難兼察兩任。所帶本職許遞。口傳付軍職。使之專意本廳之任。何如。傳曰。允。
정조 6년
兵曹口傳政事。副司果李在亨。
정조 6년
壬寅十一月二十六日辰時。上詣宗廟。親上寶鑑入侍時。行都承旨嚴璹。左承旨徐有防。右承旨李在學。左副承旨趙時偉。右副承旨李世奭。同副承旨李謙煥。記事官李祖承。假注書趙衍德。記注官金健修金鳳顯。以次隨駕。上具遠遊冠絳紗袍。乘輿出協陽門。詣仁政門外祗迎所。通禮跪請降輿。上降輿就板位。東向立。藥房都提調鄭弘淳進前奏曰。連日勞動之餘。聖體。若何。上曰。一樣矣。彩轝前過。引儀唱鞠躬。上鞠躬。過則平身。上曰。褥席諸執事。勿失序次。善爲陪進事。申飭。在學承命分付。十九彩轝前過。上鞠躬如儀。都監堂上李性源進前奏曰。在前上冊寶時。鼓吹不入廟門。而今則第一室。旣有親上之儀。鼓吹當入門內乎。上曰。卿言果是。依此擧行。見今樂工服色。頗甚不潔。以太廟樂工服色。換着。好矣。都承旨旣兼本署提調。先詣廟所。看檢擧行。可也。璹承命先出祗送訖。通禮跪請乘輦。上乘輦。鼓吹振作。駕出敦化門。詣宗廟大門外。通禮跪請降輦乘輿。上乘輿入廟門。下敎曰。樂工數如不敷。則永寧殿以後部樂工取用。可也。在學承命分付。上曰。廟內至嚴且重。雜人各別禁飭事。分付。賤臣承命出傳。駕詣降輿所。通禮跪請降輿。上降輿入齋室。上曰。樂工等節。都承旨盡爲排定乎。璹曰。已分排待令矣。上曰。監印堂上戶曹判書入侍事。分付。賤臣承命出。與鄭昌聖沈念祖李性源偕入進伏。上曰。親上儀節。與祭享儀有異。廟庭樂奏以與民樂。拜禮樂用以軒架。上冊時。依初獻禮仍作登歌。可也。昌聖曰。聖敎誠好矣。上曰。執禮以鄭東浚徐龍輔差出事。分付。賤臣承命出傳。命書榻敎曰。禮曹堂上推考。上曰。笏記更爲釐正。外儀整齊後。入稟事。分付。賤臣承命出傳。親上時至。上具冕服。執圭。出齋室由東神門。詣板位西向立。引儀唱四拜禮。上行拜禮訖。陞詣褥位。北向立。代致詞官詣第一室。北向跪。通禮跪請跪。上跪。代致詞官進讀訖。通禮跪請俯伏。興平身。上俯伏興平身。奉寶鑑官奉函詣楹外。通禮跪請搢圭。上搢圭。奉寶鑑官跪傳摠裁大臣。大臣跪進上前。上跪受。以授奉寶鑑官。奉寶鑑官奉詣門內。跪置案上。通禮跪請執圭。上執圭俯伏興。平身。廟司卒其屬。奉寶鑑函安于欌。上次詣第二室。以下當室行禮。竝如上儀訖。上降復位。通禮跪請四拜禮。上行拜禮畢。出東神門。步詣永寧殿。入東神門。詣板位西向立。引儀唱四拜禮。上行拜禮。仍詣殿上。上寶鑑如儀訖。還御齋室。少頃。上具遠遊冠絳紗袍。出齋室。通禮跪請乘輿。上乘輿。下敎曰。廟司守僕輩擧案。卽爲書納政院事。分付。賤臣承命出傳。駕出大門外。通禮跪請降輿乘輦。上乘輦。下敎曰。洞民以廟墻踐更事。聞有弊端云。承旨招致坊民。詳問以奏。時偉承命出。回奏曰。廣詢洞民。則別無爲弊云矣。駕詣敦化門。命解嚴各軍門。至協陽門。通禮跪請降輦乘輿。上乘輿入大內。諸臣口傳問安訖。以次退出。
정조 6년
壬寅十一月二十六日申時。上御誠正閣。左承旨入侍時。左承旨徐有防。假注書趙衍德。記注官金鳳顯。別兼春秋鄭東浚。以次進伏訖。上曰。今日參班承史別單書入事。分付。賤臣承命出傳。上曰。奉書安寶官。展箋官。亦爲別單書入事。分付。賤臣承命出。持入。命有防讀奏訖。命書傳敎曰。侍從中未付軍職人員。皆令口傳付軍職。使之參班。又命書傳敎曰。政官牌招開政。又命書傳敎曰。上寶鑑儀節。倣用上冊寶儀。廟庭用樂一款。該曹初不磨鍊。而聞都監堂上言。上冊寶時以壓尊之故。樂止門外。至於今番。自第一室。至各室同上寶鑑樂不當止於門外。此說極甚的確。雖命依所奏施行。臨時排設。未免苟簡。該曹之疎漏。不可無警。當該堂上推考。如無出宮時提奏。幾使盛禮。有久缺之歎。堂上之擧職。宜有褒嘉之典。摠裁大臣以下都監堂上。各賜大鹿皮一令。命退。承史以次退出。
정조 6년
壬寅十一月二十六日酉時。上御誠正閣。閣臣入侍時。直提學鄭志儉。直閣金載瓚。右副承旨李世奭。記事官李祖承。兼春秋金健修金鳳顯。以次進伏訖。志儉曰。抄啓文臣及修撰姜彝正。今方待令於閤外矣。上曰。入侍。賤臣承命出。與兵曹正郞李錫夏。校理洪仁浩李魯春。副司果曺允大。修撰姜彝正偕入進伏。命志儉讀奏綸音訖。上曰。敎文則有能書文臣。書出之例。而此則先大王尊爲世室綸音也。所重在焉。特召爾等。明當頒示外廷。爾等進詣內閣。分書數三件內入。可也。仍命退。諸臣以次退出。
정조 6년
行都承旨嚴璹藥院直。行左承旨李世奭坐。右承旨李在學坐。左副承旨趙時偉坐直。右副承旨金宇鎭坐直。同副承旨柳誼坐。注書李祖承仕一員未差。假注書趙衍德仕直。事變假注書馬思人仕。
정조 6년
王大妃殿惠慶宮中宮殿朝廷二品以上六曹堂上兩司長官奉朝賀。單子問安。答曰。知道。
정조 6년
傳于李在學曰。時原任大臣入侍。
정조 6년
李在學啓曰。頒赦事。命下矣。未承受推考傳旨。自本院依例爻周。而未承受拿處及禁推傳旨。何以爲之乎。敢稟。傳曰。竝蕩滌。
정조 6년
趙時偉。以吏曹言啓曰。副司果尹行元。持平尹履相加資事。命下矣。雖已資窮。俱未經準職。何以爲之。敢稟。傳曰。亦有前例。特爲加資。今日政下批。
정조 6년
有政。吏批。行判書金華鎭進。參判李在協進。參議未差。左副承旨趙時偉進。以沈豐之爲吏曹參議。以李思祚爲持平。以沈念祖爲右尹。以趙城鎭爲敦寧都正。以李啓源爲司圃直長。李復永爲司僕僉正。韓光會爲判義禁。尹長烈爲司僕正。李命植今加崇祿。李性源金魯鎭鄭昌聖。已上今加正憲。嚴璹洪良浩閔鍾顯。已上今加嘉義。李世奭徐有防鄭志儉沈念祖。已上今加嘉善。趙城鎭今加通政。張鎭嵩今加資憲。丁遇泰今加嘉義。尹東遇今加嘉善。已上別看役。吳載述今加通政寫字官。已上竝加資事。承傳。學諭單金良倜。漢學敎授單玄㷞尹行元尹履相。已上今加通政。
정조 6년
兵批。判書徐有隣進。參判沈墢入直進。參議柳誼病。參知徐鼎修病。右副承旨李在學進。以鄭志儉爲同知。尹師國爲僉知。李迪爲忠壯將。副司果吳翼煥李顯道單付。
정조 6년
傳于李在學曰。左承旨許遞。前望單子入之。金宇鎭落點。
정조 6년
兵曹口傳政事。副司直徐有防。
정조 6년
傳于柳誼曰。刑曹參議許遞。前望單子入之。
정조 6년
傳于柳誼曰。刑曹參判亦爲許遞。待下批牌招察任。
정조 6년
再政。以鄭一祥爲刑曹判書。以徐有防爲刑曹參判。
정조 6년
刑曹參議前望單子。李謙煥落點。
정조 6년
傳于李世奭曰。承旨前望單子入之。柳誼落點。
정조 6년
傳于柳誼曰。越俸人員。竝蕩滌。
정조 6년
以兵曹賜柑試取時節目。傳于趙時偉曰。今番則布帳闊大。有難膠守定式。餘各營入直軍。不留十名。盡爲出用。節目更爲磨鍊以入。可也。
정조 6년
以別雲劍望筒。傳于趙時偉曰。時任閣臣。旣已升殿。別雲劍何以擬望。此望筒勿施。更爲擬入。
정조 6년
以都摠府賜柑試取時寶劍望筒。傳于趙時偉曰。仍。
정조 6년
傳于趙時偉曰。吏兵批歲抄落點。竝今日內捧傳旨。
정조 6년
兵曹口傳政事。副司直趙時俊李東遇。副司果鄭在信尹得孚崔景岳金東稷韓栐韓錫龍李身晦趙錫穆李廷烈李羽逵李碩九金夢華李一曾李師魯呂善亨金光緯柳匡天金復元李迪輔。
정조 6년
以禮曹各道陳賀箋文封進事啓目。傳于金宇鎭曰。諸道差員之陸續上來。許多邑曠官之弊。不可不念。今番箋文。京畿及兩都外。其餘諸道。則與正朝箋文。同爲先期封發。以除民弊事。分付。
정조 6년
金宇鎭。以禮曹言啓曰。傳曰。先大王尊爲世室事。詢于盈庭。僉議純同。當祗詣太廟。躬伸告儀。先令該曹知悉。涓日以入。又傳曰。元子定號一節。謹遵戊辰乙卯下敎。纔循群請。告廟頒敎。令禮曹照例擧行事。命下矣。卽令日官。推擇吉日。則來十二月初一日拘忌。初二日吉。初三日拘忌。自初四日。初九日至。連値國忌齋戒正日。初十日拘忌云。以初二日擧行。而告廟後。例有陳賀頒敎之節。今亦依例當日擧行。何如。傳曰。初二日爲之。陳賀則初三日爲之。可也。
정조 6년
柳誼。以禮曹言啓曰。來十二月初二日。宗廟告由祭親行時。自上逮至諸享官。例有散致齋之節。而正日只隔四日。散齋。勢未及如例擧行。自今日。殿下散齋一日於別殿。致齋三日。二日於正殿。一日於齋殿。散齋不弔喪問疾。不聽樂。有司不啓刑殺文書。唯啓享事。諸享官及近侍之人應從升者。竝自今日散齋於正寢。致齋三日。二日於本司。一日於享所。陪享百官諸衛之屬守衛廟門者。各於本司。淸齋一宿事。知委。何如。傳曰。允。
정조 6년
金宇鎭。以禮曹言啓曰。來十二月初二日。先大王尊爲世室。元子定號告由。親行太廟時。永寧殿社稷景慕宮。依例遣大臣。同日一體設行事。知委。何如。傳曰。允。
정조 6년
金宇鎭。以禮曹言啓曰。元子今旣定號。元子宮供上之節。今十一月二十七日爲始。依例擧行之意。分付各該司。何如。傳曰。不緊供上。待年稍長進排。無所不可。令戶曹書入別單。稟旨擧行。可也。
정조 6년
金宇鎭。以禮曹言啓曰。今此宗廟告由祭親行時。省牲省器之節。依例以親臨磨鍊乎。敢稟。傳曰。依例磨鍊。
정조 6년
金宇鎭。以禮曹言啓曰。今此慶科庭試文科初試一所。設場於本曹矣。上直郞廳。依例朝房直宿之意。敢啓。傳曰。知道。
정조 6년
柳誼。以吏曹言啓曰。別歲抄書入事。命下矣。居中居下。永不敍用。亦爲一體書入乎。敢稟。傳曰。依例書入。
정조 6년
趙時偉。以兵曹言啓曰。今此宗廟告由祭親行時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。御營廳隨駕。爲先後廂。各處入直。各留十名出用。留陣則禁營出番鄕軍二哨。訓禁外營入直馬步軍。各留十名出用。而摠使都領留陣。禁軍三番隨駕。御將摠使。雖不得不伊朝來參陣上。至於禁軍別將。本所無武臣堂上試官。勿令領軍。卿其差出假將隨駕。
정조 6년
金宇鎭。以義禁府言啓曰。明日慶科庭試文科初試時及再明日柑製時。本府都事。皆爲赴擧。武都事一員。本府入直。而當直入直都事。公事回公都事。及文一二所禁亂都事。武三所禁亂都事。春塘臺禁亂都事。無以推移。假都事八員。令該曹差出。以爲分排之地。何如。傳曰。允。重囚在獄。循例請差。武都事無擇差二字。何也。何堂上爲此草記乎。令政院知入。
정조 6년
趙時偉。以左右捕盜廳言啓曰。自平安監營。罪人郭宗大子文郁。使帶率軍官李德星押送。故嚴囚左捕廳之意。敢啓。傳曰。知道。
정조 6년
趙時偉。以刑曹言啓曰。昨日動駕時。洪忠道陰城居童蒙潘金孫爲其父本縣殺獄罪人潘光玉。擊錚於衛外。所當依例捧供以入。而此事。今正月。因金孫擊錚。行査本道。則其時道臣李崇祜。以爲命卜致死之由於光玉。丁寧無疑。而命卜以光玉之婢夫。至有咆開內房之門。則光玉之毆打。勢所必至。大明律。家長毆雇工致死者。杖一百。徒三年。命卜之於光玉。婢夫也。雇工也。此一款。容有可議事啓聞。據曹回啓內。道啓中傅工律。獄事完決後。始可議處者。待用刑嚴刑得情。更爲狀聞後。稟處事覆啓。而判付內。潘光玉獄事。道臣傅輕之論。不無意見。卿曹覆啓中完決後始可議處云云。亦甚端的。雖非用刑之時。具格錄啓。有何不可。而此意行會本道。光玉獄事。如已成獄。使之從速錄啓事判下。而因光玉之乍款旋變。以待用刑訊問得情後。錄啓之意。自本道啓聞矣。從速錄啓之判付。亶出於好生之德意。則光玉事當從實輸情。以待處分。而不爲就服。亦不待用刑之日。乃使其子。更此煩籲者。情狀殊極痛駭。原情勿施。依本道啓聞。待用刑嚴訊得情後稟處。何如。傳曰。允。
정조 6년
敎中外大小臣僚耆老軍民閑良等書。王若曰。天地陶甄。未化梟獍之性。神人憤惋。詎緩鯨鯢之誅。玆當醜類之掃平。庸申多方之誕告。眇予寡德。叨此丕基。自春邸而艱危飽更。噫亦甚矣。迄今日亂逆層出。寧不痛歟。未能察奸而孚頑。始忽履霜之戒。迺見連黨而濟惡。馴致滔天之兇。逆賊國榮。以不奪不厭之心。逞至妖至憯之計。天功自貪於翊戴。久據宿衛之深嚴。壑慾漸肆於餮饕。遂至威福之擅弄。嚴嵩之勢焰薰灼。百僚震驚。元載之貨賄充盈。八方輻湊。此猶薄物細故。實有極惡窮凶。逆謀至及於坤闈。爲臣子忍發此說。大計敢沮於宗國。伊路人亦知其心。恢江海納汚之量。予則曲爲之地。犯春秋無將之罪。渠乃自絶于天。若誣上惑衆之言。難一二數。而凶國害家之計。殆千萬方。結得妖億鬼蜮之情。草給逆相兇獰之疏。借儒名而作爲羽翼。可知一串貫來。肆筆端而露出心腸。奚止四字說去。朝家之恩寵罕比。忍能忘乎。君臣之分義莫嚴。何故叛也。德相。藉先正之遺蔭。竊抄選之濫稱。踪跡假托於山林。楦麟欺世。恩禮枉侈於玉帛。軒鶴貽譏。寘經幄講討之班。意或一毫有補。顧椎魯鄙悖之狀。其如十目難逃。恬然視當路豺狼。嗟無張綱之劾冀。奈之何爲人鷹犬。甘作郄超之助溫。肆致逆節之暗連。至有悖說之闖進。惟其促膝而握手。幾發潛移之言。所以自夏而徂秋。轉急力遏之計。入而登筵則公肆家事之奏。出而投匭則陰圖國脈之謀。噫。彼負國而忘先。罔非不可逭之罪。凡厥戴天而履地。孰無得以誅之心。始也蝨附蠅營。仍成糾結之勢。終焉鴟張豕突。倡起凶孽之徒。先幾決歸。可見儒賢若凂之志。秉義請討。益激廷臣共憤之忱。雖此輩罪合殄殲。而王政務從寬貸。任偃息於東峽。杯酒釋權。姑竄配於北關。椹鑕屈法。同巨魚之漏網。反貽伏莽之憂。效困獸之噬人。莫遏滋蔓之禍。醞釀已久。蓋兩賊一片之打成。排布轉深。而千奇百怪之疊出。二樂藉其姪之勢。卒爛漫而同歸。四煥濟乃父之凶。以註釋而交煽。湖賊猖獗。鎭潤輩通章迭興。海孽跳踉。亨集等悖書繼起。志完發論於院裏。猶諉愚迷。貞采屬草於謫中。抑何心術。未遑惡草之拔本。遂成烈火之燎原。敢罵日而詬天。至發三次凶疏。欲稱兵而犯闕。又有一種陰謀。澤徵。素蓄不道之心。曾犯罔赦之罪。作私錄而泚筆。六字之凶言忍聞。托公車而投章。三殿之誣辱叵測。結最中而受執手之托。奚但璧洞之綢繆。嗾有白而逞換面之謀。難掩金錢之賂遺。書中發笑之句。實是商輅之所無。帳前稱我之言。抑亦天海之未有。泓徵。跡本蟣蝨。毒肆蠆蜂。捏無構虛。全襲逆澤之圈套。倖災樂禍。一從賊沈之指揮。中懷無所憚之心。爾何爲者。上逼不敢言之地。予實痛焉。仁邦。挾左道而惑群黎。奚異張角之煽亂。募力士而遍諸路。政類巨正之聚徒。密與湜勛而結盟。托巢穴於白鶴山下。幸有瑞集之上變。露踪跡於金甲島中。初旣輸款於完營。迺復吐實於鞫獄。運糧官前鋒將。部署已分。都元帥大先生。名號預定。指星緯而敢倡凶論。古無今無。掠營邑而擬犯京師。從某至某。京來。亂賊渠率。劇逆切姻。乃敢曁仁邦同心。締黨結類。必欲從德相效死。認賊爲師。緹騎之閱月追踪。如捕風影。金吾之卽日取供。若合節符。陰機祕計之無不主張。寧逭三尺之律。地角天涯之互相和應。便成一團之形。籍中之姓名屢更。固難測也。天上之日月高揭。焉敢逃乎。苟究盤結之兇謀。自有流來之積漸。儒者之虛名惑世。實爲諸賊宗盟。衛所之巨魁稔凶。又是一層窩窟。雄倡雌和。那免人心之動搖。肚接腸連。漸致逆黨之熾盛。幸賴皇天之眷祐。獲覩宗社之奠安。逆折奸盟。措國勢於盤泰。廓掃陰沴。濟時運於艱屯。王章未施。莫云元惡之倖逭。天理不忒。竝致鬼誅之先加。群醜咸伏於常刑。輿情自此少洩。餘黨悉傅於生路。脅從何必深治。器遠。自干天誅。待功臣非所薄也。希亮。用殄厥世。在賢祖顧何累焉。旣無關涉於他人。寧或疑懼於是日。當其波流之漸染。實多蔓延之憂。及夫涇渭之區分。寧有株連之患。頒綸音而播告。苦心亶出於牖迷。闢緯讖之肆行。急務莫先於重道。逆賊國榮德相徑斃。澤徵。以大逆不道。結案徑斃。施以逆律。有白。以犯上不道。結案徑斃。泓徵仁邦京來。竝凌遲處死。天湜。下送關西正法。沈亨夏。下送湖南捧結案。貞采。減死島配。煥億最中。竝減死島配荐棘訖。幸妖孽之夬剪。斧鉞飾威。喜邦運之鼎新。朝野均慶。陰陽舒慘。同歸發育之仁。區宇淸明。爭頌寧謐之象。爰推曠蕩之典。誕垂渙宣之音。自本月十五日昧爽以前。除謀叛大逆謀叛子孫謀殺毆罵祖父母父母。妻妾謀殺夫。奴婢謀殺主。謀故殺人。魘魅蠱毒。關係國家綱常。贓汚强竊盜外。雜犯死罪以下。徒流付處。安置充軍。已至配所未至配所。已發覺未發覺。已決定未決定。咸宥除之。敢以宥旨前事相告言者。以其罪罪之。在官者各加一資。資窮者代加。於戲。霜雪之威薄施。縱愧除惡務本。雷雨之澤旁霈。庶幾與物同春。故玆敎示。想宜知悉。藝文提學徐有隣製進
정조 6년
壬寅十一月二十七日未時。上御誠正閣。閣臣進箋入侍時。行都承旨嚴璹。右承旨李在學。左副承旨趙時偉。假注書趙衍德。記注官金健修金鳳顯。以次入就庭。先行四拜禮訖。陞殿進伏。引儀唱進箋閣臣入就位行四拜禮。樂作。提學兪彦鎬。原任提學李徽之李福源徐命膺。直提學鄭志儉徐有防。檢校直提學鄭民始沈念祖。直閣金載瓚。檢校直閣金憙金宇鎭徐鼎修。原任直閣李秉模。檢校待敎徐龍輔鄭東浚。以次入就位。行拜禮。樂止。展箋官擧案陞詣座前。引儀唱讀箋。讀箋官徐龍輔進讀訖。還復位。引儀唱四拜禮。樂作。讀箋官行拜禮訖。樂止。通禮跪告禮畢。在學曰。泮儒進箋。當同爲擧行乎。上曰。班首只率掌色入庭。諸儒生閤外行禮事。分付。賤臣承命出傳。班首儒生率尹若烈等。入就行禮訖。退出。上曰。大臣入侍事。分付。賤臣承命出。與領府事金尙喆。領議政徐命善。判府事鄭弘淳李徽之。左議政李福源。領敦寧洪樂性。右議政金熤偕入進伏。上曰。卿等勞攘之餘。能無損節乎。尙喆等曰。別無所損矣。命善曰。伏聞聖敎。玉音失和。或緣感冒而然耶。上曰。不甚大段矣。命書榻敎曰。吏兵判。禮戶判入侍。賤臣承命出。與金華鎭徐有隣鄭尙淳李性源偕入進伏。上曰。俄下世室綸音。出各司朝報乎。命善曰。然矣。上曰。先大王盛德大業。猶不能盡意模畫。極可悚歎矣。命善曰。聖孝所曁。克盡揄揚之道。臣等聚首相賀。不勝感歎矣。上曰。寶鑑親上。无子定號。其在志喜之道。宜有施惠之典。何以則當爲實惠之政乎。命善曰。各道舊還未捧。幾爲百餘萬石。京司舊遺在。亦爲七萬餘石。以此停減。則庶爲廣施之惠矣。上曰。取見貢人舊逋條。則乙酉已至七萬餘石。到今似過此數矣。華鎭曰。果然矣。福源曰。舊還亦是當捧之穀。今若蕩減。則在民實爲莫大之惠矣。熤曰。邦慶無前。八域蹈舞。今此廣施之惠。實無可惜矣。上曰。吏兵曹歲抄。今當書入。而考諸乙卯。以陳賀日判下。今番何以則爲好耶。命善曰。初三日陳賀後。竝爲判下。以示同慶之意。好矣。上曰。然則歲抄御覽件。先爲修正以入。可也。華鎭等曰。當依下敎擧行矣。上曰。施惠之政。亦當以初三日下敎乎。命善曰。聖敎好矣。上曰。今番多出新加資矣。命善曰。然矣。尙淳曰。初二日告廟後。當日頒敎時。京外當有進箋之節。而亦有方物物膳。封進之規矣。今此尊世室。元子定號。旣是宗社莫大之慶。且同時竝行。尤是前所未有之盛擧。其在事體。不可或令停封。諸道方物物膳。竝爲依例封進之意。知委。何如。上曰。京畿湖西嶺南。竝令勿爲封進。其餘諸道。使之封進。而正朝方物物膳封進時。同爲封進事。分付。只於當殿。封進京物膳。準此施行。可也。出擧條尙淳曰。自前陳賀時。於內殿有進表裏致詞之例矣。今番陳賀時。王大妃殿惠慶宮中宮殿。百官致詞儀節。事當依例磨鍊。而王大妃殿惠慶宮致詞表裏之節以自上親行磨鍊乎。敢稟。上曰。依爲之。出擧條有隣曰。在前別歲抄時。有準期不敍書入之例。今番則何以爲之乎。敢稟。上曰。依例書入。可也。出擧條有隣曰。副摠管李漢昌。以禁軍別將。領軍摠府。侍衛每致不備。合有變通之道。故敢達矣。上曰。許遞。可也。出擧條命善曰。刑曹判書具善復。旣是將任本兼。多有相妨之時。今姑許遞。其代今日政差出。待下批牌招察任。何如。上曰。依爲之。出擧條命善曰。新嶺伯。將以來初辭朝云。殿最。令舊伯擧行事。分付。何如。上曰。依爲之。出擧條命書榻敎曰。右副承旨入侍。賤臣承命出。與李世奭偕入進伏。上曰。右副爲加資。果何如。世奭曰。惶感無地矣。命書榻敎曰。文武試所試官入侍。賤臣承命出。與文一所試官李崇祜尹師國宋銓李羽晉。文二所試官吳載純洪秀輔柳綱尹尙東。武一所試官李在協李昌運趙圭鎭李重馥李漢棟申大坤。二所試官沈頤之李柱國李漢昌李沈鑏鄭殷誠。三所試官尹塾李敬懋李明運洪彬邊德淳李羲星偕入進伏。上曰。近來科場。漸至蕩然。卿等各就試所。內外棘圍。各別檢飭。凡係隨從挾冊等事。亦爲嚴禁。無至淆雜之弊。可也。命文試官先退。上曰。武試設帳。與文所無異。凡於射放之際。申明檢飭。毋得用奸。可也。昌運曰。關西武士。不得多數上來云矣。時偉曰。御營大將李柱國。以武二所試官。今方出去矣。所佩命召及所兼左邊捕盜大將命召及大將牌傳令牌。來請還納。何以爲之。敢稟。上曰。畢試間。仍佩往來。可也。出擧條柱國曰。初一日政値動駕。試射之節。何以爲之乎。命書傳敎曰。雖値動駕。勿爲撤場。待日暮。直詣享所參班事。分付。命武試官先退。命書榻敎曰。判義禁。今日政差出。又命書傳敎曰。知義禁李性源徐有隣。許遞。前望單子入之。又命書榻敎曰。新除授金吾堂上。竝牌招察任。又命書榻敎曰。左承旨右承旨。許遞。今日政差出。又命書榻敎曰。新除授承旨。牌招察任。又命書傳敎曰。花城君茂林君塘。竝百官加親授。又命書傳敎曰。中官劉仁默金聖曄。竝百官加親授。命退。諸臣以次退出。
정조 6년
壬寅十一月二十七日申時。上御誠正閣。右副承旨入侍時。右副承旨金宇鎭。假注書趙衍德。記注官金健修金鳳顯。以次進伏訖。上曰。近日連致勞攘。神氣甚不便矣。宇鎭曰。向日關西新恩入侍時。將臣俱爲進參。明日北關新恩召見時。試所進去將臣外。皆令入參乎。上曰。兵判訓將。同爲入來事。分付。文武科幾人上來與否。知入。賤臣承命出。回奏曰。文科六人。武科十人。上來云矣。上曰。今番赦典。禁府刑曹。以何等罪人抄啓事。問于該吏以入。賤臣承命出。回奏曰。雜犯死罪外。皆抄啓云矣。上曰。判金吾往復吏兵曹。無一遺漏。詳細錄入。刑曹堂上。亦詳錄以啓事。分付。健修承命出傳。命書傳敎曰。俄者試官入侍時。纔有申飭。而科場之嚴與不嚴。全係試官。若不別般檢飭。淆雜之弊。無以祛其太甚。內外棘圍。中使或史官。宣傳官摘奸。自是由來古規。而至於今日。則試官親承筵敎之故。姑不發遣。從當竝與試官勤慢。而另加摘奸。以此意更爲申飭試所。命退。承史以次退出。
정조 6년
行都承旨嚴璹藥院直。行左承旨李世奭齋直。右承旨李在學齋直。左副承旨未差。右副承旨金宇鎭齋宿。同副承旨柳誼齋宿。注書李祖承藥院直一員未差。假注書趙衍德齋直。事變假注書未落點。
정조 6년
李在學啓曰。左承旨李世奭。陳疏不爲仕進矣。原疏。以齋戒不得捧入。而今日當爲備員齋宿。所當牌招。而拘於廳規。不得請牌。何以爲之乎。敢稟。傳曰。原疏捧入。待下批。卽爲牌招。此外陞資諸臣辭疏。如已到院。皆卽捧入。亦爲待下批。竝卽牌招。禁府放未放文書。修正時急。未肅拜知義禁鄭昌聖。待承批亦爲牌招。試所進去同義禁。許遞。政官牌招開政。
정조 6년
傳于金宇鎭曰。海西運米領來差使員。留待。
정조 6년
傳于金宇鎭曰。齋宿在今日。尊幣瓚爵官。不可不備員。未肅拜參議。許遞。今日政差出。
정조 6년
傳于柳誼曰。初三日陳賀頒赦。係是莫大之邦慶。且有乙卯古事。以是昨日筵中。以不待諸道放未放。自京司。謄出徒流案及各項罪案。禁府刑曹堂上。翌日登對決處事。有所下敎。而仍令只御覽件修正。餘皆置之。該堂直於原文。書書放書仍之意。亦有下敎。而今聞各件。依疎決例修正云。此政院不能明白分付之致。以此意。更加申明分付。毋或如前誤傳。各項文書。自今日隨其畢修正。這卽陸續入啓事。分付。
정조 6년
有政。吏批。行判書金華鎭進。參判李在協試官進。同副承旨柳誼進。以趙時偉爲吏曹參議。李亮載爲持平。徐有慶爲工曹判書。尹行元爲兵曹參議。鄭志儉爲同義禁。趙鎭星爲崇陵別檢。沈景文爲內贍奉事。朴柱遇爲濟原察訪。進士沈公獻。贈吏參例兼。右尹沈念祖考。
정조 6년
兵批。判書徐有隣進。參判沈墢入直進。參議未差。參知林錫喆未肅拜。右承旨李在學進。以鄭志儉爲副摠管。趙興鎭爲文兼。姜泰翼爲景福將。副司直沈頤之柳焵尹行元尹履相單付。
정조 6년
吏批。再政。沈豐之爲承旨。
정조 6년
兵批。再政。李在協李𡊠爲副摠管。副護軍具善德。
정조 6년
李在學啓曰。新除授左副承旨沈豐之。時在京畿果川地。乘馹上來事。當爲下諭。而今日齋宿。承旨不可不備員。合有變通之道。何以爲之。敢稟。傳曰。許遞。政官待明朝牌招開政。
정조 6년
傳于柳誼曰。同副承旨入侍。
정조 6년
金宇鎭啓曰。事變假注書馬思人。身病猝重。勢難察任。今姑改差。何如。傳曰。允。
정조 6년
以香室受押單子。傳于金宇鎭曰。出宮時當親押矣。
정조 6년
兵曹參知前望單子入之。林錫喆落點。
정조 6년
李在學。以武一所差備官。以試官意啓曰。今此柳葉箭試取。日晷甚短。擧子數多。故二貫革。又爲加設。竝六貫革設行之意。敢啓。傳曰。知道。
정조 6년
李在學。以武一所差備官。以試官意啓曰。今此庭試武科初試時。鐵箭當爲先取。而會試期日不遠。擧子甚多。在前如此之時。有先取柳葉箭二貫革加設之例。依此擧行之意。敢啓。傳曰。知道。
정조 6년
李在學。以武一所差備官。以試官意啓曰。今日平明開場。先自柳葉箭試取之意。敢啓。傳曰。知道。
정조 6년
李在學。以武二所差備官。以試官意啓曰。臣等來詣試所。今方開場。而會試期日不遠。擧子數多。在前如此之時。有先取柳葉箭之規。依近例四貫革加設。仍爲試取之意。敢啓。傳曰。知道。各所先捧單子人數。各卽草記。此後每日所捧單子人數。某技試幾人。而入格幾人。不中幾人。亦於每日夕草記。可也。
정조 6년
李在學。以武三所差備官。以試官意啓曰。先自柳葉箭四貫革試取之意。已爲草記。而本所擧子。比一二所最多。會試期日。且甚迫近。在前如此之時。有加請貫革之例。今亦加設二貫革之意。敢啓。傳曰。知道。
정조 6년
李在學。以武三所差備官。以試官意啓曰。今日平明開場。先自柳葉箭四貫革試取之意。敢啓。傳曰。知道。
정조 6년
柳誼。以戶曹言啓曰。因禮曹員役賞格單子。有令該曹考例更稟之命矣。取考前例。則各都監施賞時。禮曹書吏。各木三疋。書寫。木二疋。題給之意。敢啓。傳曰。知道。
정조 6년
柳誼。以戶曹言啓曰。元子宮供上之節。今十一月二十七日爲始。依例擧行事。禮曹草記。據判下內。不緊供上。待年稍長進排。無所不可。令戶曹。別單稟旨擧行可也事。命下矣。元子宮供上及內人等宣飯衣纏各種。依定例別單書入之意。敢啓。傳曰。依書下爲之。進排物種。更稟物種。各各懸註。一件謄出冊子以入。
정조 6년
柳誼。以訓鍊都監言啓曰。明日春塘臺殿座時。布帳外排立軍。弘化門軍一百名。廣智營軍五十名。北營標下軍四十名內。各留十名。金虎門軍五十名除出。把摠權邁。哨官金忠國鄭勗世。率領排立。而各處宮墻把守。以附近營守直軍替代。竝待標信出用。事畢後還入直之意。敢啓。傳曰。知道。
정조 6년
柳誼。以禁衛營言啓曰。明日親臨春塘臺柑製時。依定奪。西營入直鄕軍四十名內。除營直十名。元入直將官。率領仍直。四十名。宮墻頹圮諸處。前已把守矣。以新營入直鄕軍四十名。姑爲替把。餘軍三十名。把摠鄭駿采。哨官高道成領率。設布帳外排立。而待標信出用。事畢後還入直之意。敢啓。傳曰。知道。
정조 6년
柳誼。以御營廳言啓曰。今十一月二十九日春塘臺親臨試取時。依兵曹節目。東營集春營入直步軍一百十名內。營直各留十名。其餘九十名。待標信除出。入直把摠南正周。哨官金履彬李景佐率領。設布帳外排立。事畢後待標信罷出。而還入直間。字內宮墻頹圮諸處。把守軍四十名。以新營入直軍。姑令替罷。東營則哨官李明祿。集春營則哨官邊義邦。代直之意。敢啓。傳曰。知道。
정조 6년
柳誼。以武一所差備官。以試官意啓曰。二所設場加設貫革草記。傳曰。各所先捧單子人數。各卽草記事。命下矣。臣所則擧子捧單元數。合爲二千七十四張之意。敢啓。傳曰。知道。
정조 6년
柳誼。以武一所差備官。以試官意啓曰。此後每日所捧單子人數。某技試幾人。而入格幾人。不中幾人。亦於每日夕草記事。命下矣。臣所則柳葉箭入格擧子。九十六人。不中擧子。九百四人之意。敢啓。傳曰。知道。
정조 6년
柳誼。以武二所差備官。以試官意啓曰。本所加設貫革草記。傳曰。知道。各所先捧單子人數。各卽草記。此後每日所捧單子人數。某技試幾人。而入格幾人。不中幾人。亦於每日夕草記。可也事。命下矣。本所捧單。自天字。至露字半字。合爲一千八百八十七張之意。敢啓。傳曰。知道。
정조 6년
柳誼。以武二所差備官。以試官意啓曰。今日本所柳葉箭試取一千二百人內。入格一百二十三人。未入格一千七十七人之意。敢啓。傳曰。知道。
정조 6년
柳誼。以武三所差備官。以試官意啓曰。二所設場草記。各所先捧單子人數。各卽草記事。批下矣。本所捧單都數。合爲二千五百五十二張之意。敢啓。傳曰。知道。
정조 6년
柳誼。以武三所差備官。以試官意啓曰。依傳敎。今日本所柳葉箭。自天字至餘字。得中六十八人。不中一千二百三十二人之意。敢啓。傳曰。知道。
정조 6년
領中樞府事金尙喆箚曰。伏以。列聖朝寶鑑之親上。先大王世室之豫定。先烈克揚。聖孝彌光。乃於法殿受賀之日。渙降元子定號之命。億萬年無疆之休。實基於此。滿庭均歡。擧國同情。如臣殘喘。少須臾不死。遭逢不世之嘉會。與覩無前之盛擧。今雖退塡丘壑。萬萬無復恨矣。第伏見賞典下者。上駟殊錫。亦及於臣。不知此何名也。當初檢攝之命。欲使之參聞末議。而編摩校閱之際。倥倥無一辭之贊。可罪而不可賞也。今乃混被格外之典。此眞賢不賢同受。在朝家綜核之政。寧亦有是哉。短箚自列。非出飾讓。伏乞聖明。亟卽收還。使恩賞重而私分安焉。取進止。答曰。省箚具悉卿懇。十九朝寶鑑告成。祗獻于太室。卽我朝初有之慶也。卿於是時。終始有摠理之勞。昨者賞典。方愧物不稱意。卿須安心領受。仍傳曰。此批答。遣史官。傳諭于領府事。